《招友人归隐行》
元代·叶颙

中郎一绝爨下音，流水无思山无情。仲尼一为麟后尘，乾坤日无无光明。

圣贤自古多轗轲，吁嗟吾子难独鸣。青山虽贵何足钦，黑貂未敝君休惊。

片言不用脱屣去，富贵于我浮云轻。日饮一瓢岂予辱，日餐万钱非我荣。

进退于道苟无愧，对人何必面发赪。幸有浮蛆之桑落，为君斟酌平生诚。

幸有栖鸾之桐木，为君弹出无弦声。一弹石涧漱寒玉，再弹满耳松风清。

酒酣更鼓三五曲，鱼龙鼓舞波涛萦。男儿出处须磊落，肯同儿女徒营营。

麻鞋布衲见天子，谁能干谒公与卿。指踪利害谈世事，坐令海内皆升平。

不将归卧南山阴，荷衣未必输尘缨。青山绿野总旧物，白鸥玄鹤皆昔盟。

上饮千寻之涧瀑，下采百岁之春英。食之不饥复不老，永为终古天地精。

斯言虽鄙倘见听，便当尽决沧浪之水，洗净平生不朽无用之虚名。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。